DOI: 10.14457/tu.the.2023.1117
title: ความเชื่อถือไว้วางใจ (trust) ของประชาชนในพื้นที่อำเภอที่มีต่อองค์กรปกครองส่วนท้องถิ่นและที่ทำการปกครองอำเภอ: กรณีศึกษาอำเภอหนองโดน จังหวัดสระบุรี

description: การศึกษาเรื่อง “ความเชื่อถือไว้วางใจ (Trust) ของประชาชนในพื้นที่อำเภอ ที่มีต่อองค์กรปกครองส่วนท้องถิ่นและที่ทำการปกครองอำเภอ กรณีศึกษา อำเภอหนองโดน จังหวัดสระบุรี” มีวัตุประสงค์เพื่อศึกษาถึงระดับของความเชื่อถือไว้วางใจของประชาชนในพื้นที่อำเภอหนองโดน จังหวัดสระบุรี ที่มีต่อองค์กรปกครองส่วนท้องถิ่นทั้ง 4 แห่ง และที่ทำการปกครองอำเภอหนองโดน จังหวัดสระบุรี และเพื่อศึกษาเปรียบเทียบระดับความเชื่อถือไว้วางใจในแต่ละปัจจัยของประชาชนในพื้นที่อำเภอหนองโดน จังหวัดสระบุรี ระหว่างองค์กรปกครองส่วนท้องถิ่นทั้ง 4 แห่ง และที่ทำการปกครองอำเภอหนองโดน จังหวัดสระบุรี และนำไปสู่การเป็นข้อเสนอแนะเชิงนโยบายในการส่งเสริมความเชื่อถือไว้วางใจขององค์กรปกครองส่วนท้องถิ่นและที่ทำการปกครองอำเภอหนองโดน จังหวัดสระบุรีการศึกษาวิจัยฉบับนี้เป็นการศึกษาวิจัยแบบผสมผสาน (Mixed Methods Research) มีการศึกษาวิจัยจากเอกสาร (Documentary Research) โดยเป็นข้อมูลจากคู่มือหนังสือ งานวิจัย รวมถึงข้อบังคับ ระเบียบ กฎหมาย และเอกสารของทางราชการต่าง ๆ กลุ่มตัวอย่างที่ใช้ในการศึกษาวิจัย ได้แก่ ประชาชนอำเภอหนองโดนที่มีเลือกตั้งสมาชิกสภาองค์การบริหารส่วนจังหวัดและนายกองค์การบริหารส่วนจังหวัด เขต 1 อำเภอหนองโดน จังหวัดสระบุรี ในวันอาทิตย์ ที่ 20 ธันวาคม 2563 จำนวน 386 คน และใช้แบบสอบถามในลักษณะปลายปิด ตามกรอบ OECD Trust Framework ใน 6 มิติ ได้แก่ การตอบสนองต่อความต้องการ ความน่าเชื่อถือในความสามารถ ความซื่อสัตย์ ความเป็นธรรม การเปิดกว้าง และปัจจัยด้านวัฒนธรรม เศรษฐกิจ และการเมือง สถิติที่ใช้ในการวิเคราะห์ข้อมูล ได้แก่ ค่าเฉลี่ย ส่วนเบี่ยงเบนมาตรฐาน และการทดสอบทดสอบสมมติฐานโดยใช้ Paired Sample t- test ผลการศึกษา พบว่า ประชาชนมีระดับความเชื่อถือไว้วางใจต่อองค์กรปกครองส่วนท้องถิ่นและที่ทำการปกครองอำเภอหนองโดน จังหวัดสระบุรี ในระดับที่ปานกลาง โดยที่มีความเชื่อถือไว้วางใจในองค์กรปกครองส่วนท้องถิ่นมากกว่าที่ทำการปกครองอำเภอ เมื่อพิจารณาแยกเป็นรายด้าน พบว่า ประชาชนมีความเชื่อถือไว้วางใจในการตอบสนองต่อความต้องการ และปัจจัยด้านวัฒนธรรม เศรษฐกิจ และการเมือง ระหว่างองค์กรปกครองส่วนท้องถิ่นและที่ทำการปกครองอำเภอหนองโดนแตกต่างกัน ทั้งนี้ พบว่า ความเชื่อถือไว้วางใจในด้านความน่าเชื่อถือในความสามารถ การเปิดใจรับฟังความต้องการ/การเปิดกว้าง และความเป็นธรรม ไม่มีความแตกต่างด้านสถิติ กล่าวคือประชาชนมีความเชื่อถือไว้วางใจในปัจจัยเหล่านี้ ระหว่างองค์กรปกครองส่วนท้องถิ่นและที่ทำการปกครองอำเภอ ในระดับที่เท่ากัน ในการวิเคราะห์เปรียบเทียบความเชื่อถือไว้วางใจระหว่างสองแห่งนี้ พบว่า องค์กรปกครองส่วนท้องถิ่นนั้นจะได้รับความเชื่อถือไว้วางใจจากประชาชนมากกว่าในทั้งหมด 5 ด้าน จากจำนวน 6 ด้าน คือ ด้านการตอบสนองต่อความต้องการ ด้านการเปิดกว้าง ด้านความซื่อสัตย์ และด้านความเป็นธรรม ส่วนด้านที่ที่ทำการปกครองได้รับความเชื่อถือไว้วางใจมากกว่า คือ ด้านความน่าเชื่อถือในความสามารถ โดยประเด็นที่ประชาชนมีความเชื่อถือไว้วางใจมากที่สุด คือ นายอำเภอมีความความรู้ ความสามารถเหมาะสมกับตำแหน่ง มีระดับความเชื่อถือไว้วางใจ ผลการศึกษา พบว่า ทั้งในองค์กรปกครองส่วนท้องถิ่นและที่ทำการปกครองอำเภอหนองโดน ประชาชนมีความเชื่อถือไว้วางใจในด้านความเป็นธรรมเป็นอันดับหนึ่ง ซึ่งพบว่าประเด็น ที่ประชาชนเลือกมากที่สุดเหมือนกัน คือ ประชาชนมีความเชื่อถือไว้วางใจในประเด็นการปฏิบัติต่อเอกชนและประชาชนอย่างเป็นธรรม ข้อเสนอแนะนโยบายในการส่งเสริมความเชื่อถือไว้วางใจขององค์กรปกครองส่วนท้องถิ่นและที่ทำการปกครองอำเภอหนองโดน จังหวัดสระบุรี มีการนำเอาเทคโนโลยีและนวัตกรรม มาใช้ในการปฏิบัติงานมากขึ้น ซึ่งจะช่วยลดระยะเวลาในการดำเนินการ ลดค่าใช้จ่าย อันจะช่วยทำให้ประชาชนเกิดความพึงพอใจในการให้บริการและเกิดเป็นความเชื่อถือไวว้างใจมากขึ้น มีการส่งเสริมการจัดกิจกรรมที่เป็นอัตลักษณ์และการสืบสานวัฒนธรรมในพื้นที่ ช่วยรักษาความดั้งเดิมของพื้นที่เอาไว้มากที่สุดเนื่องจากประชาชนส่วนใหญ่ของอำเภอหนองโดนเป็นผู้ที่มีอายุระหว่าง 51-60 ปี ซึ่งจะสามารถช่วยสร้างสร้างความสัมพันธ์อันดีระหว่างประชาชนและหน่วยงาน ส่งเสริมให้มีการสร้างอาชีพที่มาจากฝีมือหรือวัตถุดิบในพื้นที่ ผ่านการฝึกอบรมทักษะ รวมไปถึงการช่วยผลักดันให้ผลิตภัณฑ์เป็นที่รู้จัก เพื่อช่วยสร้างรายได้ให้กับพื้นที่ และต้องให้ความสำคัญกับการจัดทำแผนพัฒนาท้องถิ่นและแผนพัฒนาอำเภอที่ตอบสนองต่อความต้องการของประชาชนในพื้นที่ โดยมีการกำหนดลำดับความสำคัญเพื่อแก้ไขปัญหาได้อย่างเป็นระบบ โดยประเมินจากความต้องการที่สำคัญที่สุดที่ต้องได้รับการแก้ไขและสามารถทำได้ง่ายที่สุดก่อน เช่น การปรับปรุงการจราจร ดูแลไฟฟ้าส่องสว่างในพื้นที่ เป็นต้น และต้องเปิดโอกาสให้ประชาชนได้ร่วมแสดงความคิดเห็นในการตัดสินใจดำเนินการต่าง ๆ ของหน่วยงานภาครัฐ เพื่อให้ประชาชนรู้สึกว่าตนเองมีสิทธิ์มีเสียงในการตัดสินใจ สามารถที่จะกำหนดความต้องการของตัวเองและได้รับการรับฟัง ซึ่งจะช่วยให้ประชาชนเกิดความรู้สึกที่ดีต่อการดำเนินงานของข้าราชการและหน่วยงานภาครัฐมากขึ้น ได้รับประสบการณ์การตอบสนองของกระตือรือร้น ใน 6 มิติ ตาม OECD Trust Framework จนนำไปสู่การมีความเชื่อถือไว้วางใจในที่สุด